Foto’s: Gemeenskap help motorwagte met hul droomtroudagMarius du Preez (middel) saam met sy bruid, Hannetjie. (Foto: Facebook) Toe Heleen van Zyl van Meyerton verneem die twee motorwagte wat daagliks oor haar motor wag hou staan op trou, het sy besluit sy moet help om dit ŉ dag te maak wat hulle nie gou sal vergeet nie. Van Zyl, ŉ binnehuisversierder wat elke dag voor Habby & Lace in Vereeniging stilhou om aankope te doen vir haar sakeonderneming, het aan Maroela Media vertel die motorwag, Marius du Preez, het haar kom vertel dat hy verloof is aan sy kollega, Hannetjie, en dat hulle in die hof sal moet trou weens finansiële redes. “Hy het vir my gesê dit is sy hartsbegeerte om eerder in ŉ kerk of saam met familie en vriende sy troudag te deel. Dit was vir hom ŉ groot gedoente en hy wou dit spesiaal maak. Ek het vir hom gesê ek sal so ŉ bietjie daaroor nadink en later weer met hom gesels,” vertel Van Zyl. Sy sê sy het binne enkele dae, met die hulp van haar bure en familielede op Meyerton, reëlings getref sodat Hannetjie en Marius ŉ onvergeetlike troudag kon beleef. “My swaer, pastoor Jaco van der Berg, het ingestem om die diens te lei. Hy het gesê Marius moet hom kontak en saam het dié twee ooreengekom oor die diens vir die dag. Jaco se vrou, Elsabe, het onder meer gesorg vir Hannetjie se handruiker.” Van Zyl vertel sy het self gesorg vir Hannetjie se uitrusting. “Ek het vir Marius gesê hy hoef nie bekommerd te wees nie, ek sal sorg dat sy bruid mooi is vir die dag. Ek het vir haar ŉ rokkie, onderklere, parfuum en juwele gekoop.” Hannetjie voor en na die behandelings deur Salon Zanique. (Foto: Facebook) Sy sê haar skoondogter, eienaar van Salon Zanique, het vir Hannetjie gepamperlang voor die troudag. “Annelize en Jolene van die salon het Hannetjie se hare gekleur en ingedraai, haar naels versorg en haar grimering gedoen.” Volgens Van Zyl was Hannetjie heeltemal oorweldig deur al die aandag. “Sy het heeltyd gesê sy verdien dit nie en was baie tranerig. Ons het maar probeer keer dat sy nie huil nie, jy weet, vir die make-up,” lag sy. Marius het gesorg vir sy eie klere en het Vrydagmiddag op die perseel in Vereeniging waar die troue plaasgevind het in ŉ ander kamer aangetrek terwyl Van Zyl gesorg het vir ŉ ekstra verrassing. Marius en Hannetjie huur ook saam ŉ kamer op dié perseel. “My bure, Willie en Hannetjie Opperman en Rina Davies, het aangebied om te help om Marius en Hannetjie se kamer wat hulle huur mooi te maak. Tussen ons klomp het ons die kamer so te sê nuut oorgedoen met splinternuwe beddegoed, linne en kussings.” Marius en Hannetjie se kamer nadat Heleen en haar bure dit vir hulle opgedollie het. (Foto: Facebook) Sy vertel sy het die dag van die troue vir Marius gesê hy mag nie in hul kamer ingaan nie. “Hy vertel hy het gedink ek wou hom ŉ poets bak. Toe hulle in daai kamer instap en die nuwe beddegoed sien, het hulle amper flou geraak. Hulle het dit glad nie verwag nie.” Van Zyl sê Marius en Hannetjie het na afloop van die seremonie saam met ŉ handjievol vriende gekuier. “Die eienaar van die perseel waar hulle woon het gesorg vir koek en tee en ŉ paar ander verversings.” Van Zyl het gesorg vir die versiering van die gazebo waar onder Marius en Hannetjie trou aan mekaar beloof het. Davies het die troukar bestuur. “Die dankbaarheid wat uit dié twee mense kom kan amper nie in woorde beskryf word nie. Marius vertel vir my hoe lekker warm slaap hulle nou in die aande en Hannetjie het in trane uitgebars toe ek nou vir haar van die foto’s wys. Jy weet, sy het nie ŉ selfoon waarheen ŉ mens foto’s kan aanstuur nie. Toe sy haarself sien op die foto’s het sy dadelik in trane uitgebars. Sy kon nie glo dit is sy nie.” Sy benadruk die hulp wat die gemeenskap aangebied het om vir Hannetjie en Marius ŉ sprokiestroue te kon gee. “Sonder almal se bydrae sou ek dit nie kon doen nie.”